cyanic-selkie/wikianc huggingface dataset:
Police Quest: In Pursuit of the Death Angel
Pelaaminen
”Perinteisten” arvoitusten puuttuminen pelistä teki muista peleistä poikkeavan, mutta sitä myös kritisoitiin liian ”kuivasta” poliisityöstä. Toisin kuin monet muut lajityypin pelit, tässä pelissä eteneminen perustuu vahvasti poliisin toimintatapoihin. Toimintatavoista poikkeaminen johtaa pelissä tyypillisesti rangaistuksiin tai jopa pelihahmon kuolemaan. Jos Sonny esimerkiksi ottaa käsiaseensa mukaan astuessaan sisään vankilaan, ottaa vanki aseen häneltä ja ampuu hänet, johtaen pelin loppumiseen.
Pelihahmot ja sijainti
Police Quest: In Pursuit of the Death Angel sijoittuu kuvitteelliseen Lytton-nimiseen kaupunkiin Kalifornian osavaltiossa. Pelihahmo on poliisi nimeltään Sonny Bonds, paikalliselta Lytton Police Department -poliisilaitokselta. Tarkka pelin ajankohta on epäselvä, mutta pelissä on viittauksia vuosiin 1983–1986.
Juoni
Pelaaja on Sonny Bonds, liikennevalvontaa suorittava poliisi kuvitteellisessa Lyttonin kaupungissa. Hänen esimiehensä, Sergeant Dooley, kertoo aamupalaverissa paikallisten nuorten sekaantuneen kokaiinin käyttöön ja varastetusta mustasta vuosimallin 1983 Cadillacista, jota Bondsin ja muiden poliisien on pidettävä silmällä löytymisen varalta.
Kesken normaalin partiointinsa Bonds lähetetään tutkimaan autokolaria. Onnettomuutta tutkiessaan Bonds huomaa kuolleen kuljettajan (huumediileri nimeltä Lonny West), jota on ammuttu päähän. Kun Sergeant Dooley saapuu rikospaikalle ja ottaa johdon tutkinnasta, Bonds jatkaa partiointiaan. Kahvitauon jälkeen työkaverinsa Steven kanssa Bonds jatkaa velvollisuuksiaan ja antaa ylinopeussakon kauniille naiselle nimeltä Helen Hots (uudelleenjulkaisussa naisen nimeksi on vaihdettu Tawnee), antaa pamppua paikallisessa ruokapaikassa häiriöitä aiheuttaville motoristeille ja pidättää rattijuopon. Vuoron lopputtua Bonds käy paikallisessa baarissa nimeltään ”The Blue Room”, missä hän keskustelee ystävänsä Jack Cobbin kanssa tämän tyttären huumeongelmasta.
Palattuaan jälleen velvollisuuksiensa pariin Bonds havaitsee anastetun Cadillacin ja pysäyttää sen. Apunaan konstaapeli Jack, Bonds pidättää kuskin, Jason Tasellin, ja huomaa auton olevan varastettu ja maalattu uudelleen vaaleansiniseksi. Lisätutkimukset paljastavat autosta huumeita, jotka yhdistävät Tasellin Lonny Westin murhaan. Bonds siirtyy tämän jälkeen peitetehtäviin huumeryhmään. Jatkotutkimukset paljastavat huumekuninkaaksi miehen nimeltä Jessie Bains, kuolemanenkelin (”The Death Angel”), joka on myös sekaantunut laittomaan uhkapelitoimintaan hotelli Delphoriassa.
Bonds soluttautuu uhkapelirinkiin hotelli Delphoriassa apunaan prostituoitu Marie Wilkins. Bonds pelaa Jessie Bainsia vastaan ja saavuttaa tämän luottamuksen. Bains kutsuu Bondsin hotellihuoneeseensa. Siellä Bonds kutsuu paikalle lisäjoukkoja, jotka haavoittavat Bainsia ampumalla. Bains pidätetään ja tuomitaan vankilaan.
Pelin kehitys
Peli on yksi realistisimmista, joita Sierra kehitti myöhäisellä 1980-luvulla (verrattuna muihin peleihin kuten Leisure Suit Larry, King's Quest tai Space Quest) ja sisälsi monia haasteita, joista selviämiseen tarvittiin oikeita poliisin toimia. Peli julkaistiin MS-DOS-, Apple II-, Amiga-, Atari ST- ja Apple IIGS -järjestelmille. Modernisoitu 256-värinen SCI 1.1 -versio julkaistiin vuonna 1992.
Vastaanotto
Pelit-lehti antoi Police Questin VGA-versiolle 83 pistettä sadasta.
Beto (jalkapalloilija, 1982)
António Alberto Bastos Pimparel eli Beto (s. 1. toukokuuta 1982 Lissabon, Portugali) on portugalilainen jalkapallomaalivahti.
Seurajoukkue
Beto on Sporting Clube de Portugalin kasvatti. Hän ei kuitenkaan koskaan saanut mahdollisuutta edustusjoukkueessa, vaan toimi lähinnä joukkueen kolmosvahtina. Hän pelasi kauden 2002–2003 lainalla Casa Piassa. Kesällä 2004 hänet sopimuksensa purettiin yhteisymmärryksessä.
thumb|left|180px|[[Lionel Messi lohduttaa Betoa UEFA Super Cupissa kärsityn tappion päätteeksi vuonna 2015]] Pelattuaan kaksi kautta maan alemmalla sarjatasolla, edustaen kahta eri seuraa vuoden verran Chavesia ja Marcoa, hän siirtyi samalla sarjatasolla pelanneeseen Leixõesiin. Joukkue nousi maan pääsarjaan kauden 2006–2007 päätteeksi. Kolmen pelaamansa kauden aikana Leixõesissa, häneltä jäi paitsi ainoastaan kuusi ottelua.
Maaliskuussa 2009 ennen kauden 2008–2009 päätöstä Beto teki nelivuotisen sopimuksen Porton kanssa, joka astui voimaan kesäkuusta alkaen.
Kaudella 2011–2012 Beto pelasi lainalla CFR Clujissa ja kaudeksi 2012–2013 hän siirtyi Bragaan.
Tammikuussa 2013 Beto siirtyi kauden loppuun asti kestävällä lainasopimuksella espanjalaiseen Sevillaan. Kauden päätyttyä siirrosta tehtiin pysyvä. Beton ura Sevillassa päättyi vuonna 2016.
Kaudeksi 2016–2017 Beto siirtyi Sporting Lissaboniin.
Vuonna 2022 Beto solmi yksivuotisen sopimuksen Helsingin IFK:n kanssa.
Maajoukkue
Beto teki ensiesiintymisensä Portugalin maajoukkueessa 10. kesäkuuta 2009 ystävyysottelussa Viroa vastaan.
Hänet valittiin myös Portugalin 23-henkiseen kokoonpanoon vuoden 2010 MM-kilpailuihin.
Oiva
Oiva on suomalainen miehen etunimi. Se kuuluu 1800-luvun lopulla vakiintuneeseen nimityyppiin, johon kuuluvat nimet kuvastavat lapselle toivottuja hyviä ominaisuuksia. Nimi juontuu hyvää, kelpoa, mainiota, oivallista jne. tarkoittavasta suomen kielen sanasta oiva. Oivan nimipäivä on 29. toukokuuta. Oiva esiintyi Kansanvalistusseuran kalenterissa vuonna 1883 ja H. A. Reinholmin nimiehdotuksena vuonna 1879. Vuonna 1908 se otettiin nimipiväkalenteriin. Aluksi sitä annettiin paljon kummallekin sukupuolelle, mutta pian se vakiintui miesten nimeksi. Se oli suosittu nimi 1910-luvulta 1940-luvulle Tämän jälkeen nimen suosio laski, mutta 2000-luvulla on vähän noussut. Vuoden 2019 loppuun mennessä nimi Oiva on Digi- ja väestötietoviraston tietojen mukaan annettu 14 291 henkilölle. Heistä 183 on naisia, jotka kaikki ovat syntyneet ennen vuotta 1940. Oivan sisarnimi on Oivi.
Richard Bauckham
Richard John Bauckham (s. 22. syyskuuta 1946) on Uuden testamentin eksegetiikan tutkija, joka toimii nykyään tutkijana Ridley Hallissa, Cambridgessa.
Curling nuorten talviolympialaisissa 2016
Curling nuorten talviolympialaisissa 2016 sisältää yhteensä kaksi kilpailutapahtumaa: sekajoukkuekilpailun ja sekaparikilpailun. Sekajoukkuekilpailussa joukkue koostuu kahdesta pojasta ja kahdesta tytöstä, jotka edustavat samaa maata. Sekaparikilpailussa on yksi poika ja tyttö, jotka edustavat eri maita. Parit päättää kilpailutoimikunta, kun sekajoukkuekilpailu on saatu pelattua.
Richard Bauckham
Elämä ja ura
Richard Bauckham (M.A., Ph.D. Cambridge; F.B.A.; F.R.S.E) toimi vuoteen 2007 asti Uuden testamentin eksegetiikan professorina St Andrewsin yliopistossa Skotlannissa. Hän jäi virastaan eläkkeelle voidakseen keskittyä tutkimukseen ja kirjoittamiseen ja toimii tällä hetkellä tutkijana Ridley Hallissa Cambridgessa.
Hän syntyi Lontoossa 1946, opiskeli Cambridgen yliopistossa historiaa. Hän opetti teologiaa Leedsin yliopistossa ja Manchesterin yliopistossa (1977-1992). Hän toimi professorina St Andrewsin yliopistossa 1992-2007.
Tutkimusala
Bauckham on julkaissut tutkimuksia Uuden testamentin eksegetiikasta ja varhaisen kristinuskon historiasta. Hänen nykyiset tutkimuskohteensa ovat Jeesus ja evankeliumit, Uuden testamentin kristologia ja Raamatun merkitys ekologialle.
Antti Kuusisto
thumb|right|Antti Kuusisto Antti Kuusisto (s. 22. syyskuuta 1980 Nurmo) on suomalainen pesäpalloilija. Viimeiset kolme kautta hän edusti Koskenkorvan Urheilijoita, ennen uransa lopettamista vuoteen 2018. Hän pelasi monta vuotta myös Vimpelin Vedossa toimien myös seuran kapteenina. Kuusiston kasvattajaseura on Munakan Urheilijat. Kuusisto pelasi urallaan myös Seinäjoen JymyJusseissa, Seinäjoen Maila-Jusseissa ja Nurmon Jymyssä.
Peliuransa jälkeen Kuusisto on toiminut Seinäjoen Maila-Jussien naisten superpesisjoukkueen pelinjohtaja-valmentajana.
K-tyypin pääsarjan tähtijärjestelmien elinkelpoisuus
thumb|320px|Taiteilijan näkemys K-sarjan pääsarjan tähteä [[Epsilon Eridania kiertävältä eksoplaneetasta.]] K-tyypin pääsarjan tähden elinkelpoisuudella tarkoitetaan tähtityypin elämälle soveltuvuutta. Ne pysyvät vakaampina pidemmän aikaa kuin Aurinko. Ne sallivat elämän kehitykselle pidemmän aikaa planeetalla, joka kiertää tähteä. Näitä tähtiä pidetään ”kultakutritähtinä”, koska ne lähettävät riittävästi säteilyä muussa kuin UV-säteilyn spektrissä, mikä sallii nestemäisen veden olemassaolon planeetan pinnalla, joka on K-tyypin kiertolaisena elinkelpoisella vyöhykkeellä. Planeetan elinkelpoinen vyöhyke on 0,1–0,4 ja 0,3–1,3 (AU) välillä, riippuen tähdestä. Tämä on usein riittävän kaukana, että planeetta ei ole vuorovesilukkiutunut tähteensä. Ne pysyvät suhteellisen vakaina 10–30 miljardia vuotta, mikä on auringon 10 miljardin vuoteen verrattuna paljon. Niillä on vähän roihuja, mikä parantaa niiden elinkelpoisuutta verrattuna esimerkiksi punaisiin kääpiöihin, joilla on niitä paljon. Toistaiseksi K-tyypin pääsarjan tähtien ympäriltä on löydetty vain harvoja planeettoja. Havaitut planeetat ovat mahdollisia ehdokkaita maapallon ulkopuolisen elämän löytämiselle.
Elinkelpoinen vyöhyke
K-tyypin tähden elinkelpoinen vyöhyke on likimääräisesti 0,1–0,4 ja 0,3–1 AU:n etäisyydellä tähdestä. Siinä eksoplaneetat altistuvat suhteellisen pienelle määrällä ultraviolettisäteilyä, etenkin vyöhykkeen ulkorajoille mentäessä. Tämä on elämän kannalta edullista, koska se tarkoittaa, että on tarpeeksi säteilyä tukemaan nestemäisen veden olemassaoloa planeetan pinnalla, mutta ei niin paljon säteilyä, että se tuhoaisi elämän.
Mahdollisesti elinkelpoisia planeettoja K-tyypin pääsarjan tähtien ympärillä
Tiedetään supermaapallo nimeltään HD 40307 g, joka kiertää K-tyypin pääsarjatähteä. HD 85512 b-planeetan uskottiin alun perin mahdollisesti olevan elinkelpoinen,  mutta nyt sitä pidetään liian kuumana sellaiseksi.
Gotlannin kunta
thumb|270px|Gotlannin aikaisemmat kuntajaot. Pitäjien nimet on kirjoitettu pienimmällä tekstillä ja vuosien 1952–1970 kuntien nimet jonkin verran isommalla. Vuosien 1952–1970 kuntien rajat on merkitty roosanvärisinä. thumb|right|250px|Roman luostarin rauniot.
Gotlannin kunta on Ruotsin kunta, joka käsittää Gotlannin saaren Itämeressä ja läheisiä pienempiä saaria. Pienemmistä saarista tärkeimmät ovat Fårö, Stora Karlsö, Lilla Karlsö ja Gotska Sandön. Gotlannin kunta on ainoa Ruotsin kunta, joka käsittää kokonaisen maakunnan ja läänin alueen: Gotlanti muodostaa yksin Gotlannin maakunnan ja Gotlannin läänin.
Kunnan maapinta-ala on 3 134,98 neliökilometriä (1.1.2016) ja asukasluku 60 124 henkeä (31.12.2020). Vuonna 2007 kunnassa oli 854,54 km² peltoa, joten saman ajankohdan maapinta-alaan vertaamalla saadaan peltojen osuudeksi 27,1 prosenttia kunnan maapinta-alasta.
Kunnan keskustaajama ja samalla suurin taajama on Visbyn kaupunki. Visby on Gotlannin ainoa kaupunki, minkä lisäksi Gotlannissa sijaitsee myös entinen Sliten kauppala.
Kunnan alueella sijaitsi aikaisemmin Roman luostari, mutta se on nykyään raunioina.
Kuntajaon kehitys
Ruotsin uudet kunnallislait astuivat voimaan vuonna 1863. Tämän ja vuoden 1952 kuntauudistuksen välisenä aikana Gotlannissa tapahtui vain pieni määrä aluejakomuutoksia. Vuonna 1886 perustettiin Hemsen taajaväkinen yhdyskunta samannimiseen kuntaan. Visbyn maalaiskunta liitettiin Visbyn kaupunkiin vuonna 1936 ja samana vuonna Othemin maalaiskunta muutettiin Sliten kauppalaksi.
Vuonna 1951 Gotlannissa oli 93 kunnallista toimijaa: yhdet maakäräjät, yksi kaupunki, yksi kauppala, yksi taajaväkinen yhdyskunta ja 89 maalaiskuntaa. Lisäksi oli joukko kuntaliittoja, koska monet pienet kunnat eivät yksin kyenneet selviytymään kaikista tehtävistään. Monissa kunnissa asui alle 100 asukasta.
Vuoden 1952 kuntauudistuksessa Gotlantiin muodostettiin seuraavat "suurkunnat" (pohjoisesta etelään lueteltuina): Näistä kunnista Romakloster, Klintehamn ja Ljugarn saivat nimensä uuden kunnan keskustaajaman mukaan. Lisäksi Bogen maalaiskunta liitettiin Sliten kauppalaan. Visbyn kaupunkiin uudistuksella ei ollut vaakutusta. Hemsen taajaväkinen yhdyskunta lakkautettiin vuoden 1958 alussa.
Vuodesta 1999 lähtien Gotlanti on ollut mukana hallintokokeilussa Skånen läänin ja Länsi-Götanmaan läänin kanssa. Kokeilussa tiettyjä lääninhallitusten tehtäviä on annettu maakäräjien (Gotlannissa kunnan) hoidettavaksi.
Vaakuna
Vuoden 1971 kuntauudistuksessa Visbyn kaupunki oli ainoa kunta, jolla oli ennestään vaakuna käytössä. Vaakuna kuvaa Jumalan karitsaa (Agnus Dei) punaisessa kentässä. Uusi kunta päätti muokata Gotlannin kuntavaakunan samanlaiseksi kuin Gotlannin maakunnan vaakuna, jota Gotlannin läänikin käyttää. Vaakunakilven väriksi valittiin kuitenkin punainen kaupungin vaakunasta.
Väestönkehitys
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 463 Suomessa syntynyttä, mikä vastasi 0,8 prosenttia kunnan väestöstä.
Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 172 935 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 88 000 kruunua.
Vuoden 2011 lopussa kunnan väestö jakautui eri ikäryhmiin seuraavasti:
Elinkeinot
Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. dagbefolkning) kertoo kunnassa sijaitsevista työpaikoista ja "yöväestö" (ruots. nattbefolkning) puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.
Taajamat
Kunnassa on 17 taajamaa, joiden osuus kunnan väestöstä vuoden 2010 lopussa oli 58,4 prosenttia. Taajamien ulkopuolella asui tuolloin 23 796 asukasta. Seuraavassa on lueteltu kunnan alueella sijaitsevat taajamat väkilukuineen:
Kunnan keskustaajama on lihavoitu.
Entiset taajamat
Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:
Lisäksi Roma kyrkbyn ja Romaklosterin taajamat ovat välillä olleet yhteenkasvaneina, jolloin taajamaa kutsuttiin nimellä Roma.
Pientaajamat
Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:
Entiset pientaajamat
Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:
Kunnanvaltuusto
Ruotsissa valitaan joka neljäs vuosi edustajat valtiopäiville, alueiden valtuustoihin ja kunnanvaltuustoihin. Kunnallisvaaleissa Gotlannin kunta on jaettu seuraaviin vaalipiireihin: Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Gotlannin kunnanvaltuustossa vuodesta 1973 lähtien.
Piirit
Vuodesta 2016 alkaen kunta on jaettu seuraaviin piireihin:
Seurakunnat
Vuoden 2012 aluejaon mukaan kunnassa on seuraavat Ruotsin kirkon seurakunnat:
Kirkot
Lisäksi Visbyssä sijaitsee muun muassa Pyhän Katariinan kirkon rauniot.
Amunet
Amunet tai Amaunet (muinaisegyptin "Kätketty (nainen)") oli muinaisessa Egyptissä palvottu jumalatar. Joidenkin egyptiläisten myyttien mukaan Amunet oli Horuksen ja Hathorin tytär. Amunet oli Amon-jumalan naispuolinen vastine ja kuului Hermopoliksen ogdoadiin, jumalkahdeksikkoon, jonka uskottiin hallineen maailmaa ennen luomista. 12. dynastian aikaan mennessä Mut oli syrjäyttänyt Amunetin Amon-jumalan puolisona.
Operaatio Prinsessa
Operaatio Prinsessa on Disney Channelin vuonna 2009 ilmestynyt televisioelokuva, jonka pääosissa ovat Selena Gomez ja Demi Lovato. Elokuvan on ohjannut Allison Liddi-Brown ja se kuvattiin Puerto Ricossa.
Juoni
Costa Estrellan diktaattori kaappaa vallan naapurivaltiossa, Costa Lunassa, kesken prinsessa Rosalinda Maria Montoya Fioren (Demi Lovato) kruunajaisharjoitusten. Vaaranalaisten prinsessojen suojeluun erikoistuneen salaorganisaation agentti majuri Mason (Tom Verica) pelastaa kuitenkin prinsessan helikopterilla. Prinsessa majoitetaan Louisianaan majurin ja hänen tyttärensä Carterin (Selena Gomez) luokse asumaan. Louisianassa prinsessan on esitettävä tavallista amerikkalaista nuorta, ettei hänen piilopaikkansa paljastuisi.
Jan Baptist van Helmont
thumb|250px|Jan Baptist van Helmont. thumb|Jan Baptist Helmont, muistomerkki, Bryssel. Jan Baptist van Helmont (12. tammikuuta 1579 Bryssel – 30. joulukuuta 1644 Vilvorde) oli uuden ajan alussa vaikuttanut flaamilainen kemisti, fysiologi ja lääkäri. Van Helmont tunnetaan myös nimillä Jean-Baptiste van Helmont, Johannes Baptista van Helmont, Johann Baptista von Helmont ja Joan Baptista van Helmont. Van Helmontia pidetään kaasujen kemian tutkimuksen pioneerina, ja hän myös toi kaasua tarkoittavan sanan gas tieteen käyttöön. Hän edisti myös alkemian kehittymistä nykyaikaisemman kemian suuntaan.
Elämä
Jan Baptist van Helmont syntyi 12. tammikuuta 1579 Brysselissä. Hänen vanhempansa olivat Christiaen van Helmont ja Maria Stassaert. Perheeseen kuului Jan Baptist van Helmontin lisäksi kolme vanhempaa siskoa ja kaksi vanhempaa veljeä. Hänen isänsä oli virkamies ja äitinsä kuului maineikkaaseen belgialaiseen sukuun.
Van Helmontin opiskelu Leuvenin yliopistossa oli sekavaa. Hän opiskeli aluksi filosofiaa ja myöhemmin muun muassa maantietoa ja oikeustiedettä pääopintojensa algebran, logiikan ja geometrian ohella. Van Helmont ei valmistunut niistä, koska katsoi, ettei ollut oppinut mitään. Hän opiskeli sitten jesuiittojen johdolla, mutta ei tuntenut oppineensa mitään heidänkään ohjauksessaan. Sen jälkeen hän matkusteli Euroopassa ja kävi muun muassa Italiassa, Espanjassa ja Sveitsissä. Vuonna 1599 Van Helmont palasi Leuveniin ja suoritti vuonna 1609 tutkinnon lääketieteessä.
Vuonna 1609 van Helmont meni naimisiin Marguerite Van Ranstin kanssa, joskaan avioliitosta ei ole löytynyt virallisia todistuksia. Eräiden elämäkertojen mukaan aviopari sai seitsemän lasta, joista kahden mainitaan kuolleen ruttoon, mutta täyttä varmuutta asiasta ei ole. Vaimonsa perimien rahojen avulla Van Helmont pystyi omistautumaan tutkimuksilleen. Van Helmont kuoli 30. joulukuuta 1644, mutta tästäkään ei ole löytynyt virallisia asiakirjoja.
Työ
Van Helmont oli tietyllä tapaa edeltäjänsä Paracelsuksen kaltainen, alkemisti ja mystikko. Hänen työnsä auttoi alkemiaa kehittymään modernimman kemian suuntaan. Vaikka hän uskoi magiaan ja alkemiaan ja väitti onnistuneensa transmutaatiossa, hänen ideansa olivat huomattavasti kehittyneempiä ja selkeämpiä kuin Paracelsuksen. Van Helmontin näkemyksen mukaan maailma koostuu kahdesta elementistä, vedestä ja ilmasta. Näistä kahdesta peruselementistä neste muodosti aineen ja antoi sille massan, kun taas ilmalla ei ollut ominaisuutta muuntua aineeksi. Tähän hän päätyi kokeellaan pajun kasvamisesta. Hän punnitsi maata, laittoi sen suureen savesta tehtyyn astiaan ja kasteli sen. Sen jälkeen hän istutti punnitsemansa pajuntaimen astiaan. Viiden vuoden ajan Van Helmont kasteli pensasta ainoastaan tislatulla vedellä. Kun viisi vuotta oli kulunut, Van Helmont kaivoi pajun irti ja punnitsi sen uudelleen. Hän punnitsi myös maan, jossa paju oli kasvanut. Pajun massa oli lisääntynyt enemmän kuin maan massa oli vähentynyt, ja tästä Van Helmont päätteli pajun koostuvan vedestä. Todellisuudessa massan lisäys kuitenkin johtui suurelta osin hiilestä, jota kasvi sai ilman hiilidioksidista, mutta sitä Helmont ei tiennyt, vaikka hän itse ensimmäisenä tutkikin myös tämän kaasun ominaisuuksia.
Muita Helmontin tutkimia kaasuja olivat punainen kaasu (typpioksidi, jota syntyi aqua fortiksen (typpi­hapon reagoidessa hopean kanssa, sekä palava kaasu gas pinque, jota syntyi kuivaa orgaanista ainetta tislattaessa ja joka ilmeisesti oli vedyn, metaanin ja hiilimonoksidin seos.
Van Helmont oli ensimmäisiä, jotka käyttivät kemiallisissa tutkimuksissa kvantitatiivisia menetelmiä. Hän käytti tutkimuksissaan apuna heiluria ajan mittaamiseen, vaakaa punnitsemiseen ja lämpömittaria. Van Helmont kirjasi tutkimustuloksensa järjestelmällisesti muistiin ja oli erityisen tarkka kokeiden toistettavuuden suhteen. Tutkimuksillaan hän muun muassa osoitti aineen häviämättömyyden kemiallisissa reaktioissa. Kaasujen lisäksi van Helmont tutki happojen ja metallien reaktioita ja huomasi, että happoon liuenneen metallin voi myös palauttaa.
Vaikka Van Helmont oli valmistunut lääkäriksi, hän toimi siinä työssä vain lyhyen aikaa. Hän ei halunnut omien sanojensa mukaan hyötyä muiden kärsimyksestä. Myöhemminkin hän kuitenkin hoiti ihmisiä, mutta ilmaiseksi. Hän suositteli myös monien kivennäisaineiden käyttöä tautien parantamiseen.
Van Helmont tutki myös ihmisen biologiaa ja erityisesti ruuansulatusta. Hän arveli, että hapoilla on siinä osuus. Hän arveli, että ruuansulatus on samantainen tapahtuma kuin käyminen. Hän yritti myös selvittää virtsakivien koostumuksen ja miten ne muodostuvat elimistöön. . Hän ei saanut suoritettua ruuansulatusta koskevia tutkimuksiaan loppuun, vaan niitä jatkoi hänen oppilaansa Franciscus Sylvius.
Suhde katoliseen kirkkoon
Van Helmont oli harras katolilainen, mutta ei välttynyt hankaluuksilta kirkon kanssa. Vuonna 1625 Espanjan inkvisitio tuomitsi hänet vääräoppisuudesta, röyhkeydestä ja yhteyksistä luterilaisiin ja kalvinisteihin. Seuraavana vuonna hänen teoksensa De magnetica vulnerum curatione takavarikoitiin. Hänet tuomittiin Paracelsuksen opeissa pitäytymisestä. Niiden vuoksi hänet määrättiin vuonna 1634 kotiarestiin. Aresti päättyi vuonna 1636. Kirkon vastatoimet van Helmontia vastaan päättyivät vuonna 1642.
Muotokuva
thumb|Muotokuva, jota on pidetty [[Robert Hookena mutta joka todellisuudessa esittää Van Helmontia.]] Historioitsija Lisa Jardine väitti 2003 löytäneensä kadonneen Robert Hookea esittävän muotokuvan Lontoon Natural History Museumista. Cincinnatin yliopistossa työskentelevä kemian professori William Jensen osoitti yhdessä John Tebon kanssa arvelun vääräksi ja todisti, että muotokuvan henkilö oli Jan Baptist van Helmont.
Normaali laajennus
Yhtäpitäviä ominaisuuksia
Laajennuksen L/K normaalisuus on yhtäpitävää seuraavien ominaisuuksien kanssa. Olkoon Ka K:n algebrallinen sulkeuma, joka sisältää L:n.
Nokikolibrit
Nokikolibrit (Haplophaedia) on kolibrien heimoon kuuluva lintusuku. Sukuun kuuluu kolme neotrooppisella alueella elävää lajia.
Yrjö III
Yrjö III (George William Frederick, ) oli Ison-Britannian ja Irlannin kuningas vuosina 1760–1801 ja maiden yhdistyttyä hän oli Ison-Britannian ja Irlannin yhdistyneen kuningaskunnan kuningas kuolemaansa asti. Hän oli myös samanaikaisesti Braunschweig-Lüneburgin (”Hannover”) vaaliruhtinas ja herttua Pyhässä saksalais-roomalaisessa keisarikunnassa 1760–1814 ja Hannoverin kuningas vuodesta 1814 kuolemaansa asti. Hän oli edellisen kuninkaan Yrjö II:n pojanpoika, kolmas Hannover-sukuinen hallitsija ja suvun ensimmäinen hallitsija, joka oli syntynyt Britanniassa ja puhui englantia.
Yrjön valtakauden aikana Britannia soti monta sotaa Euroopassa, Afrikassa, Amerikoissa ja Aasiassa. Hänen valtakautensa alussa Britannia voitti Ranskan seitsenvuotisessa sodassa ja siitä tuli hallitseva suurvalta Pohjois-Amerikassa ja Intiassa. Kuitenkin pian monet Britannian siirtomaista Amerikassa menetettiin Yhdysvaltain vapaussodassa. Sodat vallankumouksellista ja Napoleonin johtamaa Ranskaa vastaan vuodesta 1793 päättyivät Napoleonin tappioon Waterloon taistelussa 1815.
Valtakaudellaan Yrjö pyrki hankkimaan kuninkaalle uudestaan todellista valtaa, joka oli aiempien monarkkien aikana luisunut parlamentille. Yrjö sääti Royal Marriages Actin 1772 sen jälkeen, kun hänen veljensä olivat avioituneet salaa. Laki antoi hallitsijalle veto-oikeuden hänen isänsä Yrjö II:n jälkeläisten avioliittoihin.
Yrjö tunnettiin nimellä ”Farmer George”, koska hän oli kiinnostunut maanviljelystä ja käyttäytyi mutkattomasti. Hänen väitetään luisuneen hiljalleen mielisairauteen, mutta varmuutta asiasta ei ole. Hänen uskotaan sairastaneen porfyriaa, joka joidenkin tutkijoiden mukaan aiheutti hulluudeksi tulkitut kohtaukset. Vuodesta 1812 monarkkina käytännössä toimi tuleva kuningas Yrjö IV prinssihallitsijan (Prince Regent) nimikkeellä. Yrjön kirjoittamien kirjeiden tietokonepohjaisen analyysin avulla on päätelty hänen kärsineen vanhuudessaan maniasta.
Arvonimet ja tittelit
Britanniassa Yrjö III käytti virallista titteliä ”Yrjö III, Jumalan armosta, Ison-Britannian, Ranskan ja Irlannin kuningas, Fidei defensor, ja niin edelleen”. Vuonna 1801, kun Iso-Britannia ja Irlanti yhdistyivät, hän jätti pois Ranskan kuninkaan arvonimen, joka oli ollut käytössä jokaisella englantilaisella hallitsijalla Edvard III:n keskiaikaisen vaateen jälkeen. Hänen tittelinsä oli seuraava: ”Yrjö III, Jumalan armosta, Ison-Britannian ja Irlannin yhdistyneen kuningaskunnan kuningas, Fidei defensor.”
Saksassa hän oli ”Braunschweigin ja Lüneburgin herttua, arkkirahastonhoitaja ja Pyhän saksalais-roomalaisen keisarikunnan vaaliruhtinas” keisarikunnan loppuun saakka vuoteen 1806. Hän jatkoi herttuana, kunnes Wienin kongressi julisti hänet ”Hannoverin kuninkaaksi” vuonna 1814.
Jälkeläiset
Yrjöllä ja Charlottella oli 15 lasta, joista kuninkaiksi nousivat Yrjö IV ja Vilhelm IV. Kuningatar Viktoria oli Yrjön neljännen pojan Edvardin tytär, joka nousi valtaan setänsä Vilhelm IV:n kuoltua ilman laillista perillistä vuonna 1837. Viidennestä pojasta Ernst Augustista tuli Hannoverin kuningas, kun unioni Hannoverin kanssa purkautui Viktorian valtaannousun yhteydessä. Kuudes poika August Fredrik oli tunnettu liberaaleista näkemyksistään. Nykyään tunnetuimmat Yrjön jälkeläiset ovat Windsor-suvun edustajat Viktorian kautta. Kuningatar Maryn äidinisä oli Yrjön seitsemäs poika prinssi Aadolf, minkä vuoksi esimerkiksi Elisabet II polveutuu Yrjön kahdesta pojasta, Edvardista ja Aadolfista. Nykyinen Hannover-suvun päämies Ernst Augustus on Ernst Augustin jälkeläinen.
Kuningas fiktiossa
Yrjö III esiintyy myös Lin-Manuel Mirandan Hamilton-musikaalissa, joka kertoo Yhdysvaltain perustaja-isän Alexander Hamiltonin elämästä.
Kim Ok
thumb|right|Kim Ok (pöydän päässä)
Kim Ok (s. 1964) on Pohjois-Korean entisen johtaja Kim Jong-ilin leski ja Kim Jong-unin äitipuoli. Hän oli diktaattorin neljäs vaimo.
Kim Ok on muusikko, joka opiskeli pianonsoittoa Pjongjangin musiikin ja tanssin yliopistossa. Hän toimi Kim Jong-ilin sihteerinä 1980-luvun alussa ja avioitui tämän kanssa myöhemmin. Ko Young-heen kuoltua 2004 Kim Okista tuli maansa de facto ensimmäinen nainen. Vuonna 2006 hän oli miehensä mukana tämän Kiinan-matkalla ja tapasi Hu Jintaon. Vuonna 2012 hän ilmeisesti matkusti Berliiniin lääketieteellistä hoitoa varten.
Selim
Selim on miehen etunimi. Nimi on turkkilainen muoto arabialaisesta nimestä Salim, joka tarkoittaa turvattua tai rauhaa. Myös hepreassa sama kantasana esiintyy muodossa shalom. Samasta kantasanasta johdettuja nimiä ovat muun muassa Salomon, Salman ja Suleiman.
Suomessa nimi Selim on vuoden 2019 loppuun mennessä annettu 1307 miehelle ja muutamalle naiselle. Selimin nimipäivä on suomenruotsalaisen kalenterin mukaan 4. kesäkuuta.
João Evangelista Martins Terra
João Evangelista Martins Terra (7. maaliskuuta 1925 Jardinópolis – 11. maaliskuuta 2022 ) oli brasilialainen roomalaiskatolinen piispa. Hänet vihittiin papiksi 22. joulukuuta 1956, ja hänestä tuli jesuiittapappi 2. helmikuuta 1964
Martins Terra sai 17. elokuuta 1988 nimityksen Olinda e Recifen arkkihiippakunnan vihkipiispaksi ja Bagiksen titulaaripiispaksi. Piispaksi konsekroinnin suoritti 20. marraskuuta Carlo Furno, jota avustivat José Cardoso Sobrinho ja Luciano Pedro Mendes de Almeida. 15. kesäkuuta 1994 Martins Terra nimitettiin Brasílian arkkihiippakunnan vihkipiispaksi, jona hän toimi, kunnes jäi eläkkeelle 16. kesäkuuta 2004. Sama titulaaripiispan arvo jäi hänelle.
Bostonilaiset
Bostonilaiset on vuonna 1984 ensi-iltansa saanut James Ivoryn ohjaama brittiläis-yhdysvaltalainen romanttinen draamaelokuva, jonka pääosissa ovat Vanessa Redgrave, Christopher Reeve, Jessica Tandy ja Madeleine Potter. Bostonilaiset perustuu Henry Jamesin romaaniin Bostonin naiset (1886), jonka pohjalta Ruth Prawer Jhabvala laati elokuvan käsikirjoituksen. Elokuvan tuottajana oli Ismail Merchant.
Bostonilaiset sai ensi-iltansa Cannesin elokuvajuhlilla toukokuussa 1984. Vanessa Redgraven roolisuoritus oli kriitikkojen ylistämä. Redgrave sai roolisuorituksestaan muun muassa parhaan naispääosan Oscar-ehdokkuuden. Juuri ennen vuoden 1985 Oscar-gaalaa uskottiin, että Redgrave ei tulisi voittamaan palkintoa. Syynä oli hänen kohua herättänyt poliittinen kiitospuheensa Oscar-gaalassa vuonna 1978, jolloin hän voitti parhaan naissivuosan Oscar-palkinnon roolisuorituksestaan elokuvassa Muistojeni Julia (1977).
Juoni
Bostonilaiset sijoittuu sisällissodasta toipuvaan 1870-luvun Bostoniin. Yläluokkaan kuuluva lakimies Basil Ransom (Christopher Reeve) on tottunut etuoikeutettuun elämään ja korrekteihin ystäviin. Kyllästyneenä elämäntilanteeseensa Basilia kiehtoo räväkkä ja vahvaluonteinen Olive Chancellor (Vanessa Redgrave), joka on naisten äänioikeuden näkyvä puolestapuhuja. Kun kuvioihin tulee seurallinen ja kaikkien pitämä Verena Tennant (Madeleine Potter), Basil ja Olive iskevät häneen heti silmänsä. Basil syvän ihastumisensa vuoksi, Olive taas nähtyään Verenassa ja tämän kontakteissa mahdollisuuden ajaa läpi omaa poliittista sanomaansa.
Tuotanto
Vanessa Redgrave oli ohjaaja James Ivoryn ensimmäinen valinta Olive Chancellorin rooliin. Ivory olisi halunnut Redgraven myös elokuvan Eurooppalaiset (1979) pääosaan, mutta Redgrave ei ollut tavoitettavissa muiden sitoumusten takia. Ivory oli ensimmäisenä tarjonnut Bostonilaisten pääosaa Redgravelle, joka oli kuitenkin kieltäytynyt roolista. Olive Chancellorin rooliin kiinnitettiin Glenn Close, joka vetäytyi elokuvasta, kun hänelle tarjottiin roolia elokuvasta Voittajan paluu (1984). Glenn Closen vetäydyttyä Olive Chancellorin roolia tarjottiin uudelleen Redgravelle, joka muutti mieltään ja otti roolin vastaan. Verena Tarrantin rooliin harkittiin Jodie Fosteria ja Mary Elizabeth Mastrantoniota ennen kuin Madeleine Potter palkattiin rooliin. Bostonilaiset on Potterin ensimmäinen elokuva.
Julkaisu ja vastaanotto
Ilmestyessään Bostonilaiset sai myönteisen vastaanoton elokuvakriitikoilta. Rotten Tomatoes -sivuston mukaan 80% kriitikoista oli antanut Bostonilaisille positiivisen arvosanan 6,4/10 keskiarvolla. Keräys perustui viiteen arviointiin. Metacritic-sivuston mukaan kymmenen arvostelun perusteella elokuva on saanut 59 pistettä sadasta mahdollisesta. Yhdysvalloissa elokuva julkaistiin ensi kerran VHS:nä vuonna 1985 ja DVD:nä 15. huhtikuuta 1998. Elokuvasta on saatavilla useita eri DVD-versioita. Suomessa elokuva julkaistiin DVD:nä 20. elokuuta 2008.
Jevhen Tymtšenko
Jevhen Kostjantynovytš Tymtšenko (alias: Bohun, 27. lokakuuta 8. marraskuuta 1866 Pultava – 22. toukokuuta 1948 Kiova, Ukrainan SNT) oli ukrainalainen kielitieteilijä, kääntäjä, akateemikko ja Neuvostoliiton tiedeakatemian jäsen vuodesta 1929.
Tymtšenko kirjoitti muun muassa Ukrainan kielen oppikirjoja. Tymtšenkon ensimmäinen käännös oli ukrainankielinen Kalevala.
Vilhelm IV (Iso-Britannia)
Vilhelm IV (William Henry; 21. elokuuta 1765 – 20. kesäkuuta 1837) oli Ison-Britannian ja Irlannin yhdistyneen kuningaskunnan kuningas ja Hannoverin alueen kuningas vuosina 1830–1837. Hän oli viides Hannover-sukuinen hallitsija ja edellisen kuninkaan Yrjö IV:n nuorempi veli. Hän palveli nuoruudessaan laivastossa ja hänet tunnettiin myöhemmin lempinimellä merimieskuningas. Vilhelm IV:tä seurasi valtaistuimelle hänen veljentyttärensä Viktoria, ja hänen vaimonsa oli kuningatar Adelaide.
Vilhelm IV:llä oli useita avioliiton ulkopuolisia lapsia, muun muassa kymmenen lasta näyttelijä Dorothea Jordanin kanssa. Konservatiivipoliitikko, entinen Yhdistyneen kuningaskunnan pääministeri David Cameron on hänen jälkeläisensä.
Ginga Densetsu Weed: Orion
Ginga Densetsu Weed: Orion on Yoshihiro Takahashin tekemä jatko-osa Ginga Densetsu Weed -mangasarjalle, jolla on jatko-osa Ginga: The Last Wars. Se kertoo Weedin pennuista Orionista, Rigelistä, Siriuksesta ja Bellasta. Manga alkoi 24. heinäkuuta 2009 ja ilmestyi viikoittain Shūkan Manga Goraku -sarjakuvalehdessä. Ensimmäinen pokkari julkaistiin 18. marraskuuta 2009, ja uusi pokkari ilmestyi joka toinen kuukausi. Sarja päättyi keväällä 2014, ja sen pituudeksi tuli 30 pokkaria. Sarjan suomenkielinen nimi on yksinkertaisesti Orion.
Sarja julkaistiin suomeksi. Ensimmäinen pokkari ilmestyi 10. marraskuuta 2016 ja viimeinen 5. huhtikuuta 2019.
Tarina
Orion-manga jatkaa suoraan siitä, mihin WEED-manga jäi: Weed ja Koyuki ovat saaneet neljä pentua ja perhe elää muiden koirien kanssa onnellisesti koirien paratiisissa Ōuussa. Rauha katkeaa kuitenkin, kun alueella oleva tulivuori purkautuu ja repii perheet hajalle. Weed, Gin ja monet muut vanhat soturit katoavat ja pennut jäävät omilleen. Ōuun tuhoutumisen luoma valtatyhjiö alkaa nopeasti aiheuttaa taisteluita ja jopa sotia Japanin sisällä.
Voimakastahtoinen Orion liittyy pian Kisaragin pojan, Izōn, laumaan. Aiemmista hahmoista poiketen Orion ei ole oikeudenmukainen eikä säästä vihollisiaan, vaan yrittää esimerkiksi teloittaa Kamakirin pojat Zetsu Tenrō Battōga -iskulla. Sirius eksyy lumimyrskyssä, jolloin Kamakirin pojat löytävät sen ja ottavat mukaansa. Vaikka Kamakirin poikien päällimmäinen ajatus oli oman laumansa kasvattaminen, kokee Sirius olevansa niille velassa ja auttaa niitä parhaansa mukaan taisteluissa - vaikka joutuukin asettumaan veljiään vastaan sodassa. Rigel kohtaa ninjasoturi Terumunen, Kurohabaki-klaanin entisen johtajan, joka opettaa Rigelille Ningato-erikoisiskun. Rigelin onnistuu myös selvittää, missä Gin, Weed ja muut johtajat ovat sekä yrittää vapauttaa ne. Bella viedään ihmisten luokse turvaan ja sillä ei ole käytännössä minkäänlaista roolia sarjassa.
Orion-mangan tarina sisältää paljon viitteitä feudaaliajan Japaniin ja mukailee osittain tuon ajan sotatapahtumia. Tarina keskittyy ninjaklaani Kurohabakin (suom. mustasäärystin) tavoitteeseen ottaa Japani valtansa alle. Kurohabaki-klaani on kuitenkin jakautunut: sen entinen johtaja Terumune sekä tämän seuraajakseen valitsema nuorin poika, Yamabiko, toivovat rauhanomaista yhteiseloa, kun taas klaanin vallan kaapannut Masamune tahtoo alistaa Japanin valtaansa. Vallasta taistelevat kuitenkin myös Orion, Kamakirin pojat sekä monet liittolaiset, joiden uskollisuus kenellekään ei ole taattu.
Square One
Square One on suomenruotsalaisen Benjamin Peltosen toukokuussa 2015 julkaistu ensimmäinen EP-levy. EP:n on tuottanut Joonas Angeria.
EP:n viidestä kappaleesta kaksi on julkaistu singlenä. Ensimmäinen, ”Underdogs”, julkaistiin 8. syyskuuta 2014. Kappale menestyi Suomessa kohtalaisesti nousten muun muassa singlelistan kymmenenneksi. Kappale pääsi myös espanjalaisen Los 40 Principales -radiokanavan soittolistalle. Joulukuussa 2014 julkaistu toinen single ”Unbreakable” ei menestynyt esikoissinglen tavoin eikä se noussut lainkaan listoille. Kolmantena singlenä EP:ltä julkaistiin avausraita ”Young and Restless”.
Espanjassa CD:nä julkaistulla EP:llä on mukana myös ”Carry You Home” -niminen bonuskappale sekä instrumentaaliversiot neljästä EP:n kappaleesta.
Julkaisuhistoria
Ensimmäisenä EP tuli digitaalisesti ladattavaksi 18. toukokuuta 2015 muun muassa Saksassa ja Taiwanissa. Maailmanlaajuisesti se julkaistiin Spotify-palvelussa 22. toukokuuta 2015. Suomessa EP tuli digitaaliseen myyntiin 29. toukokuuta 2015.
Lokakuussa 2015 EP julkaistiin Espanjassa CD:nä.
Jeremy Larner
Jeremy Larner on yhdysvaltalainen kirjailija ja elokuvakäsikirjoittaja. Hän on kirjoittanut käsikirjoitukset elokuviin Sähinää, se sanoi  (1970) ja Valtapeli (1972), joista jälkimmäisestä hänet palkittiin parhaan alkuperäiskirjoituksen Oscar-palkinnolla. Sähinää, se sanoi pohjautui Larnerin omaan romaaniin. Aikaisemmin hän oli toiminut muun muassa Eugene McCarthyn puheenkirjoittajana tämän pyrkiessä ehdokkaaksi vuoden 1968 presidentinvaaleissa.
John Hsane Hgyi
John Hsane Hgyi (15. joulukuuta 1953 – 22. heinäkuuta 2021 Pathein ) oli myanmarilainen roomalaiskatolinen piispa. Hänet vihittiin papiksi 7. maaliskuuta 1982 ja nimitettiin Patheinin hiippakunnan vihkipiispaksi sekä Puppin titulaaripiispaksi 25. tammikuuta 2003. Piispaksi vihkiminen seurasi 22. maaliskuuta. Pääkonsekraattorina toimi Adriano Bernardini, jota avustivat Charles Maung Bo ja Paul Zingtung Grawng.
Hsane Hgyi sai 24. toukokuuta 2003 nimityksen Patheinin piispaksi, ja hänet asetettiin virkaansa 24. elokuuta.
Ravintolalaiva Wäiski
thumb|Ravintolalaiva Wäiski Hakaniemenrannassa vuonna 2014. thumb|Ravintolalaiva Wäiski Hakaniemenrannassa vuonna 2014 (Hakaniemen sillalta nähtynä). Ravintolalaiva Wäiski on ainoa ympäri vuoden auki oleva ravintolalaiva Helsingissä. Se on ankkuroitu pysyvästi Hietalahdenlaituriin. Wäiskinä on tunnettu eri aikoina kaksi samannimistä ravintolalaivaa. Niistä ensimmäinen oli ravintolakäytössä Helsingissä vuosina 1991–1998 ja nykyinen on ollut vuodesta 1997 alkaen.
Laivalla on ravintolatiloja neljässä kerroksessa.
Ensimmäisen Wäiskin historia
Ensimmäinen ravintolalaiva Wäiski (viralliselta nimeltään M/S Wäinämöinen) oli Hampurissa rakennettu 40-metrinen jokilaiva. Vuonna 1941 valmistuneen aluksen nimi alkujaan Wilhelm Bolz ja vuodesta 1945 Elbe. Kun alus ostettiin vuonna 1971 Suomeen, se nimettiin Väinämöiseksi. Se purjehti vuosina 1971–1991 Saimaalla kotipaikkanaan Lappeenranta, kunnes se ostettiin Helsinkiin ravintolalaivaksi. Nimi vaihtui samalla muotoon Wäinämöinen. Laiva oli ensin ankkuroituna vuosina 1991–1994 Hietalahden niin sanottuun Sillilaituriin ja sen jälkeen Hakaniemenrantaan. Alkuperäinen Wäiski upposi Hakaniemenrantaan 29. elokuuta 1998 vastaisena yönä. Uppoamisen syynä oli laivan pilssiin kertyneen veden aiheuttama paino. Alus saatiin nostettua kesäkuussa 1999 useiden epäonnistuneiden yritysten jälkeen, mutta se upposi kunnostuksen yhteydessä uudelleen tammikuussa 2000 Skogbyn satama-altaaseen Tammisaaressa. Kesäkuussa 2001 laiva päätettiin lopulta hajottaa.
Nykyisen Wäiskin historia
Nykyinen ravintolalaiva Wäiski on myös alkuperältään saksalainen ja hieman edeltäjäänsä suurempi, 48-metrinen. Se rakennettiin vuonna 1911 Einswardenissa ja oli alkuperäiseltä nimeltään S/S Oldenburg. Vuonna 1919 se kastettiin uudelleen Senator Peterseniksi. Natsi-Saksan aikana vuosina 1937–1945 laiva oli nimeltään Dietrich Eckart samannimisen henkilön mukaan, mutta sai toisen maailmansodan jälkeen takaisin aiemman nimensä. Vuosina 1967–1989 alus liikennöi Ruotsissa ja oli nimeltään ensin Öland, sitten Nordö ja vuodesta 1970 Jarl. Vuosina 1989–1997 se oli Suomen Naantalissa ja 1997–2000 ravintolalaivana Helsingin Länsisatamassa, kunnes se siirrettiin Hakaniemenrantaan Merihaan edustalle ja nimettiin Wäiskiksi uponneen edeltäjänsä tavoin.
Omistajanvaihdoksen jälkeen ravintola muutettiin vuonna 2018 georgialaiseksi ravintolaksi ja se sai nimekseen Grand Georgia. Lokakuussa 2020 ravintola lopetti ja laiva poistui Hakaniemenrannan työmaiden tieltä Hietalahteen. Marraskuussa 2021 ravintolalaiva palasi vanhaan käyttöönsä Hietalahdessa.
Song Jiaoren
thumb Song Jiaoren (Wade-Giles: Sung Tšiao-jen; 5. huhtikuuta 1882 Taoyuan, Hunan – 22. maaliskuuta 1913 Shanghai) oli kiinalainen poliitikko, joka perusti Kuomintang-puolueen vuonna 1912. Puolueen voitettua Kiinan tasavallan ensimmäiset parlamenttivaalit Song salamurhattiin.
Song sekaantui jo opiskeluaikanaan vallankumoukselliseen toimintaan, ja hän joutui vuonna 1904 pakenemaan Kiinasta Japaniin, jossa jatkoi opintojaan. Hän oli yksi johtavia henkilöitä vallankumousjärjestö Tongmenghuissa, jonka Sun Yat-sen perusti vuonna 1905 Tokiossa. Vuoden 1911 vallankumouksen jälkeen tasavallaksi muuttuneen Kiinan presidentiksi tuli kenraali Yuan Shikai, joka kutsui neljä Tongmenghuin johtajaa hallitukseensa. Yksi heistä oli Song, joka kuitenkin pian erosi hallituksesta, koska hän ei hyväksynyt Yuanin itsevaltaisia pyrkimyksiä.
Song loi Kuomintang-puolueen Tongmenghuin pohjalta yhdistämällä sen useiden pienempien puolueiden kanssa. Hänen tavoitteenaan oli luoda sellainen voima, jonka avulla olisi mahdollista saavuttaa enemmistö uuden kansalliskokouksen vaaleissa. Helmikuussa 1913 pidetyissä vaaleissa Kuomintang voitti 269 paikkaa 596:sta ja kohosi suurimmaksi puolueeksi. Songin oletettiin kohoavan tämän jälkeen pääministeriksi ja mahdollisesti presidentti Yuan Shikain haastajaksi valtakamppailussa. Kansalliskokouksen odotettiin myös säätävän uuden perustuslain. Song kannatti parlamentaristista järjestelyä, jossa hallitus olisi vastuussa ensisijaisesti parlamentille eikä presidentille. Kun Song oli lähdössä Shanghaista Pekingiin, häntä ammuttiin 20. maaliskuuta 1913 hänen ollessaan nousemassa junaan. Hän kuoli kaksi päivää myöhemmin vain 30-vuotiaana. Aihetodisteiden ja ampujan tunnustuksen perusteella murhan järjestäjäksi epäiltiin pääministeriä tai jopa presidentti Yuan Shikaita itseään.
Songin salamurha sai Sun Yat-senin tukijoineen yrittämään niin sanottua Kiinan toista vallankumousta Yuan Shikain syrjäyttämiseksi. Yuan kuitenkin murskasi vastarinnan. Vuoden sisällä hän erotti kaikki Kuomintangin edustajat parlamentista, hajotti parlamentin ja hankki itselleen diktatorisen aseman. Sun Yat-sen kokosi Kuomintangin uudelleen vuosikymmentä myöhemmin.
John Morton (arkkipiispa)
John Morton (1420–1500) oli englantilainen kirkonmies, joka toimi lordikanslerina 1487–1500, Elyn piispana 1479–1486, Canterburyn arkkipiispana 1486–1500 ja Oxfordin yliopiston kanslerina 1494–1500.
Morton kuoli 15. syyskuuta 1500 Knole Housessa ja hänet on haudattu Canterburyn tuomiokirkon kryptaan.
Electric Wizards
Electric Wizards on Chainsaw’n esikoisalbumi, joka julkaistiin omakustanteena vuonna 2002. Vuonna 2004 albumi julkaistiin uudelleen levymerkillä Metal Mind Records.
Yrjö Raevuori
Yrjö Rafael Raevuori (vuoteen 1906 Hagelberg, 24. joulukuuta 1889 Riihimäki – 21. joulukuuta 1975 Helsinki) oli suomalainen varatuomari ja kunnallisvaikuttaja, joka tunnetaan myös sukututkijana ja historioitsijana.
Elämä
Riihimäellä syntynyt Raevuori kävi koulunsa Tampereella, jossa hänen luokkatoverinaan Tampereen reaalilyseossa oli myös F. E. Sillanpää. Kouluaikoinaan Raevuori työskenteli kaupungissa muun muassa Suomen Uutistoimiston asiamiehenä. Ylioppilaaksi kirjoitettuaan Raevuori opiskeli Helsingin yliopiston oikeustieteellisessä tiedekunnassa ja siirtyi valmistumisensa jälkeen Tampereen kaupungin palvelukseen vuonna 1917. Hän toimi apulaisnotaarina sekä Tampereen kaupunginvaltuuston sihteerinä ja perusti samana syksynä oman asianajotoimiston, jossa Raevuori työskenteli lopulta 47 vuoden ajan.
Raevuoren laaja kirjallinen tuotanto käsittää sisällissodan ajan Tampereesta kertovan kirjan lisäksi lukuisia sukututkimuksia sekä yritys- ja yhteisöhistoriikkeja. 1920–1930-luvulla hän oli kiinnostunut sukututkimuksesta, mutta siirtyi myöhemmin erilaisten historiikkien pariin. Raevuoren vuonna 1932 ilmestynyt tutkimus tamperelaisista suvuista julkaistiin sittemmin sellaisenaan osana Väinö Voionmaan kirjoittamaa Tampereen kaupungin historiateosta. Lopetettuaan asianajotoimiston vuonna 1964 Raevuori omistautui kirjallisille töilleen ja muutti niiden vuoksi Helsinkiin.
Kunnalliselämässä
Raevuori toimi edistyspuolueen edustajana Tampereen kaupunginvaltuustossa vuosina 1919–1922, 1924–1925 ja 1931–1933. Hänellä oli merkittävä rooli kaupungin jälleenrakentamisessa sisällissodan tuhojen jälkeen, myöhemmin Raevuori tunnettiin muun muassa kirjastotoimen kehittämisessä sekä kaupungin historiatoimikunnassa. Vuonna 1919 hän teki aloitteen raitovaunuliikenteen aloittamisesta Tampereella, mutta se ei kuitenkaan toteutunut. Raevuoren taustatyön ansiota sen sijaan on, että Parolaan sijoitettavaksi päätetty lentokenttä sekä Valtion lentokonetehdas lopulta saatiin kaupunkiin. Hän oli myös aktiivisesti mukana Suomen ensimmäisen radioaseman perustaneen Tampereen Radioyhdistyksen toiminnassa.
Sambasunda
thumb|Sambasunda esiintymässä vuonna 2010.
Sambasunda on indonesialainen yhtye, jonka musiikissa on vaikutteita perinteisestä indonesialaisesta musiikista ja brasilialaisesta sambasta. Yhtyeessä on neljätoista jäsentä.
Ismet Ruchimat perusti Sambasundan vuonna 1990 Bandungissa, Jaavan saarella. Yhtyeen ensimmäinen levy, Sambasunda, julkaistiin vuonna 1998. Yhtyeen nimi oli vielä tällöin CBMW. Pian nimi kuitenkin muutettiin nykyiseen muotoonsa.
Idol 2010
Ruotsin Idolin seitsemäs tuotantokausi alkoi syyskuussa 2010 Tukholman koelauluista. Kilpailun finaaliin selvisi 11 finalistia, joista yksi voittaa koko kilpailun. Kisassa olivat mukana myös suomenruotsalainen Elin Blom ja Geir Rönning. Ohjelman viimeinen finaali järjestetään Tukholman Globen-areenalla joulukuussa 2010. Kilpailua seuraa viikoittain yli miljoona ihmistä.
Kilpailu alkoi koelauluista. Seuraava vaihe oli Slutaudition, jossa jokainen jatkoon päässyt esitti tietyn kappaleen bändin säestäessä. Slutauditionin jälkeen seuraava vaihe oli Kval-viikot. Kval-viikoilla jokainen esiintyjä esitti kappaleen yleisön edessä. Kisan viimeinen vaihe on Veckofinal. Veckofinaaleja on kymmenen, joista aina yksi kilpailija tippuu kerrallaan. Kilpailun voitti 10. joulukuuta Tukholman Globen-areenalla Jay Smith. Toiseksi kilpailussa sijoittui Minnah Karlsson.
Jaksot
Suluissa tuloslähetysten ja Eftersnackin katsojaluvut.
Dokšytsy
Dokšytsy eli Dokšitsy  on pieni, 6 937 asukkaan kaupunki ja samannimisen piirin keskus Vitsebskin alueella Valko-Venäjän pohjoisosissa. Koko piirin asukasluku oli vuoden 2007 alussa 29 841. Dokšytsyn kaupunki sijaitsee maanteitse 138 kilometriä pääkaupunki Minskin pohjoispuolella ja 112 kilometriä Polatskista lounaaseen.
Maantiede
Dneprin sivujoki Berezina saa alkunsa noin kilometri Dokšytsyn kaupungin lounaispuolelta. Heti kaupungin länsiosissa joessa on pieni tekoallas.
Piirin pinta-alasta noin 46 % on metsää ja 29 % maatalousmaata (peltoja ja niittyjä). Alueesta 18 % kuuluu alempana Berezina-joen varralla sijaitsevaan Berezinan biosfäärialueeseen, joka on yksi Valko-Venäjän tärkeimmistä ympäristönsuojelualueista.